Home - Herriko ogia - Gure desmartxa\nc’est la filière collective\npain garantie 100 % Pays Basque !\n« Herriko » signifie « du pays » et « Ogia », « pain »\nCréation de la filière\nGure saila Euskal Herri barnekaldean sortu da 2009an, bi eiherazain independenteren eta Euskal Herriko laborari talde baten arteko elkarlanari esker, Euskal Herrian ogia egiteko garia berriz sarrarazteko.\nEiherazainek beren hornidurak dibertsifikatu nahi dituzte eta beren eskaintza aberasteko borondatea dute, lurraldean eta zirkuitu laburrean ekoitzitako irin batekin.\nHalaber, hamar bat laborari ur-baliabidearen mugaz eta artoaren monolaborantzak sortzen duen lurren pobretzeaz jabetzen dira. Beren alorrak aldizkatzeak dibertsifikatu nahi dituzte, beren etxaldeen iraunkortasuna segurtatzeko.\nAzkenik, okinek tokiko irina lantzeko eta kontsumitzaileen beharreri erantzunen duen kalitatezko eta tokiko tradiziozko ogia proposatzeko borondatea adierazten dute.\nHorrela, sailako hiru mailak ber erronken inguruan elkartzen dira, duela 40 bat urte Euskal Herrian gelditu den gariaren ekoizpena berriz abiarazteko.\nHerriko Ogia zenbakitan :\nttona gari, Euskal Herrian ekoiztuak\nFrantses tradiziozko irina\nparraldean egin gariarekin, gehigarririk eta kontserbagarririk gabe\nHerriko irina lantzen dute (ogia, euskal bixkotxa, burger ogia...)<br /> Beste ekoizpen batzu Herriko irinarekin eginak dira : tokiko garagarnoa (Euskal Herriko garagarnotegia), bixkotxak (Okina)\n2009 – Elkartearen sortzea\n2 laborari – 4 ha – 5,5 t bilduak\n2012 – Lehen salmentak\n7 laborari – 40 ha – 60 t salduak\n2016 – 1 laborari – 45 ha – 241 t salduak\n2019 – 14 laborari – 70 ha – 394 t salduak\nLurraldeko laborantza dibertsifikatu eta baliabideak babestu\nArtoaren monolaborantza den lurralde honetan, garia beren alorretako errotazioan sartzera bultzatzen ditugu laborariak, lurren kalitatea begiratzeko. Gainera, garia neguan lantzen da, ez da ureztatu behar. Landareak behar duen ura eskuragarri den memento berean atxemaiten baitu, nasaiki. Horrek abantaila handia emaiten dio, ingurumenari begira.\nEragile guzieri ordainsari xuxena bermatu\nTokiko ekoizpeneri balio erantsia sortu eta, horrela, ordainsari xuxena segurtatu laborari, eiherazain eta okineri.\nJanariaren bertokiratzea bermatu garapen iraunkorrari begira\nHerriko gariaren garraioa ttipitua da, ingurumenean duen eragina menperatua da, Euskal Herrian landua, transformatua eta kontsumitua baita.\nIngurumena errespetatzen duen laborantza eta kalitatezko ekoizpen bat\nEkoizpen urrats guzietan, eragile guziak sailak finkatu duen baldintza bildumaren errespetatzea engaiatzen dira. Gari landa bakoitza aztertua da Herrikoren baitan erabilia izan aitzin.\nGure engaiamenduak errespatzen ditugula erakusteko, egitura ziurtatzaile independente batek kanpoko kontrolak egiten ditu laborari, eiherazain eta okinen etxeetan.


Laran - Wikipedia, entziklopedia askea.\nLaran (okzitanieraz Laran, frantsesez eta ofizialki: Laran) Okzitaniako udalerri bat da. Administratiboki Frantziako Pirinio Garaiak departamenduan dago, Okzitania eskualdean. 2013an 41 biztanle zituen.\nCaubous, Gaussan, Monléon-Magnoac eta Recurt\n20 (%42.6) 28 (%59.6)\n2007an Laran udalerrian erroldatutako biztanleak 41 ziren. Familiak 20 ziren, horien artean 4 pertsona bakarrekoak ziren (4 bakarrik bizi ziren gizonak), 12 seme-alabarik gabeko familiak ziren eta 4 seme-alabak dituzten bikoteak ziren.\n2007an 29 etxebizitza zeuden, 19 familiaren etxebizitza nagusia ziren, 3 bigarren erresidentzia ziren eta 7 hutsik zeuden. 25 etxeak ziren eta 3 apartamentuak ziren. 19 etxebizitza nagusietatik 18 bere jabearen bizilekua ziren eta 1 alokairuan okupaturik zegoen; 2 etxek bi gela zituzten, 1ek hiru zituen, 6 etxek lau zituzten eta 10 etxek bost zituzten. 11 etxek euren parking plaza propioa zuten azpian. 6 etxetan ibilgailu bat zegoen eta 11 etxetan bat baino gehiago zituzten.\nLaran udalerriko biztanleria-piramidea 2009an .\n2007an lan egiteko adina zuten pertsonak 25 ziren, horien artean 17 aktiboak ziren eta 8 inaktiboak ziren. 17 pertsona aktiboetatik 13 lanean zeuden (9 gizon eta 4 emakume) eta 4 langabezian zeuden (2 gizon eta 2 emakume). 8 pertsona inaktiboetatik 4 erretiraturik zeuden, 1 ikasten zegoen eta 3 "bestelako inaktibo" gisa sailkaturik zeuden.\n2007an zeuden 4 komertzioetatik, 1 eraikuntza enpresa zen, 1 garraio enpresa zen, 1 ostalaritza eta jatetxe enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Laran udalerrian 3 nekazaritza-ustiategi zeuden.\nGaussan (0,8 km)\nCaubous (1,3 km)\nLassales (2,6 km)\nCizos (2,6 km)\nMonléon-Magnoac (3,1 km)\nVieuzos (3,8 km)\nMonlong (3,8 km)\nMultimedia: Laran (Hautes-Pyrénées)\nAzken aldaketa 18 urria 2021(e)an, 19:33(e)tan


Ardi txikia beti bildots » Blog Archive » Berrargitalpenak (II)\n« Idazleen lanlekuen ganean\nSinadura bako liburuak? »\nLiteratura unibersala bildumeak 100 ale atara zituanean, urtebeteko atsedena hartu eban EIZIE alkarteak bildumearen argitalpenean. Argitaratze atseden-tarte horretan, baia, bildumearen ganeko gogoetea egin zan, bai eta bilduma han-hor-hemen sustatzeko ekimenak burutu bere. Kontua da ze gogoeta horren ondotik etorri dala Urrezko bilduma liburu-sorta. Hain zuzen bere dagoeneko topau ezin diran Literatur Unibersaleko ale batzuk berrargitaratzea onartu zan, eta daborduko lau daukaguz kalean, hain zuzen bere bere sasoian Jon Muñozek, Anton Garikanok, Koro Navarrok eta Aintzane Ibarzabalek egin zituen itzulpenen berrargitalpenak. Urte batzuk joan dira liburu hareek argitaratu ziranetik, eta euskereak, euskalgintzeak eta euskal itzulpengintzeak euren bidea egin dabe artean. Halan da ze, orduko lanak atzera argitaratu aurretik zuzendu beharra egoala erabagi zan. Peritaje-mahai bat deitu zan; talde horretako kideak dira Isabel Etxeberria, Juan Garzia eta Fernando Rey. Peritaje-mahaiak liburuan egin beharreko zuzenketen txosten bat preparetan dau, eta haregaz batera laginean markautako zuzenkizunak eta oharrak bialtzen deutsez itzultzaileari eta editoreari. Hortik aurrera, editorearen eta itzultzailearen artean adosten dabe zelan ekin zuzenketeari. Itzultzaileak berak erabagiten dau zenbateraino sartu gura dauen: batzuk zuzenketea editorearen esku itxi dabe, eta beste batzuk, ostera, eurek hartu dabe egitekoa. Lehenago aitatu dogun peritaje-mahaiak zelan lan egiten dauen jakin guran, Isabel Etxeberriagaz, egon gara. Zelangoa da peritaje-prozesua? Zer zuzentzen da? Zelangoa izan da lehenengo liburuakaz eukitako esperientzia? Hementxe Isabel Etxeberriaren beraren berbak: Prozesua:\nIrizpenak egiteko, testu bakotxaren lagin bat aztertzen dogu. Laginak aukeratu genduzanean, zati bi hartu genduzan testu bakotxetik (10 bat orri guztira), lanean nagusi ziran idazkera motei erreparauta: jazoeren narrazinoa, deskribapena, personaien arteko alkarrizketak… Peritaje-mahaiko kide guztiok aztertzen doguz lagin guztiak, baina bakotxean batek hartzen dau irizpena idazteko ardurea.\nKomunikazinoa errazte aldera (bai peritaje-mahaikoon artekoa, laginak aztertzean, bai editore-itzultzaile-zuzentzaileakazkoa, azterketearen barri emotean) hamar zuzenketa-maila bereizi doguz: ortotipografia, puntuazinoa, huts arruntak, arau formalak, morfosintaxia, kalko okerrak, kohesinoa, koherentzia, adierazpen-hobekizunak, estilo-hautuak. Laginean, beraz, zuzenkizun, eguneratze edo hobekizunak seinaletan doguz, kolore-kode batez mailatan sailkatuta. Zenbaitetan forma zuzendua edo hobetua iradokitzen dogu laginean; beste batzuetan, barriz, arazoa non dagoan seinaletan dogu, besterik barik. Laginari txostena gehitzen deutsagu. Diagnosi orokor holako bat da txostena: testuan gehien zaindu beharreko arloak zein diran azaltzen dogu, zuzenkizun-moten sailkapenean oinarrituta; zuzenkizunon zenbait adibide adierazgarri zerrendatu eta espliketan doguz, eta proposamenak egiten; azkenik, egin beharreko zuzenketaren zailtasun-maila ebaluetan dogu.\nNabarmentzekoa da kalidade handiko testuak izan zirala denak garai batean, eta halakoxeak izaten jarraitzen dabela gaur egun be. Gehienetan txikikeriak izaten dira zuzendu beharrekoak: ortografia kontuak, arau barrietara eguneratu beharra, morfosintaxi mailako gorabeherak… Adibideren batzuk: ikuilu>ukuilu, zirujia>kirurgia, Cupido>Kupido, haietxek>haiexek, emaidazue>emadazue, hamar urtetako gizon>hamar urteko gizon… Beste batzuetan, markatutakoak ez dira berez akatsak, baina azken urteotan zabaldu eta indarra hartzen dagozan estilistika-aukeretara egokitu beharko liratekeelakoan seinalau doguz. Halaxe egin dogu, adibidez, erakusleen erabilereari edo haren/bere/beraren hirukoteari jagokenez.\nJakina, zuzenketa-iradokizun guztiak ez dira derrigortasun-maila berekoak. Proposamenetako batzuk erraz eta duda barik onartzekoak izango dira (ortografiari edo arauei jagokezanak, esate baterako), baina beste batzuk (hala nola puntuazinoaren ingurukoak) eztabaidagarriak subertatuko jakoz bati baino gehiagori. Ondo dakigu iradokizunak dirala gureak: hiru personak eta hiru persona horreen subjektibidadeek eginak, eta bere subjektibidadea dauen beste persona batek bere egin edo baztertuko dituanak. Zenbait gogoeta\nBat nator, azkenik, Xabier Mendiguren editoreak Berrargitalpenak I sarreran egiten eban gogoeta bategaz: ariketa polita litzateke konparazino-azterketa sakon eta sistematiko samar bat egitea, ikusteko zelako bilakaera izan daben euskal estilistikak, adierazpenak eta itzulpenak: zer arlo zahartu diran gehien, zein aberastu, zer abiaduran…\non Martitzena, Maiatza 22nd, 2012 at 4:23 pm\tand is filed under Ardi txikia beti bildots, Literaturaz, Itzulpengintzaz.


Ipar Euskal Herriko enpresen engaiamendu molde berriak\nEuskal Herria > Ipar Euskal Herria\nIpar Euskal Herriko hainbat enpresaren bilakabidea ezagutu nahi izan dugu. Engaiamendu soziala, ingurumenarekiko ardura eta euskararen aldeko jarrera dira beren berezitasunak. Enpresen Gizarte Erantzukizun (EGE ) kartaren inguruan gauzatua da ekimena. Pantxoa Bimboirekin solastatu gara, Baionako Merkataritza eta Industria Ganbarako presidenteorde (André Garreta presidentearen aholkularia) eta Lantegiak elkartearen sustatzaileetako bat. Horren lehendakari Caroline Phillipsen aburua ere jaso dugu.\nBaionako Merkataritza eta Industria Ganbararen eraikin nagusia.\nLantegiak elkartea Ipar Euskal Herriko ekonomiaren molde berria antolatzen ari da. Think tank gisara eratua da, hau da, ekonomia inguruko ikerketa aditu talde gisa funtzionatzen du. 100 enpresa inguruk osatzen dute mugimendua. Elkarte ekonomikoek eta sozialek eratuta dago, alta bada, azken hamabost urteetan Baionako Merkataritza eta Industria Ganbaran, Lanbide eta Artisauen Ganbaran (CM64an) eta Garapen Kontseiluan hautetsiak ditu. 100 lantegi horietatik 50 dira EGE/RSE (Enpresen Gizarte Erantzukizun / Charte Responsabilité Sociétale des Entreprises) kartaren sinatzaileak.\n“EGE” delako karta\nLantegiak elkartea, 2000. urtean sortutako elkarte profesionala da eta EGE kartaren egilea: “EGE karta, berau sinatzean hartu diren helburuak betetzeko urrats bat da, elkarteen autoebaluazioa egiteko bitartekoa. Lantegiak elkartearen xede nagusia, Euskal Herriko enpresen bateratzea, sustatzea eta defenditzea delarik”, erran digu Pantxoa Bimboirek.\nLantegiak elkarteak tokiko enpresak saretu nahi ditu, elkar laguntza bultzatuz eta bakartasuna hautsiz. Lurraldeko edozein instantziaren aurrean enpresak ordezkatuz. Enpresen artean praktika eta ideia onak partekarazteko nahikaria du elkarteak. Kartaren xedea Euskal Herrian ari diren enpresen engaiamendua ezagutaraztea da. Gisa horretara, kartaren sinatzaileak enpresen hainbat ezaugarri identifikatuta izan daitezen engaiatzen dira enpresen funtzionamendua hobetzeko.\nLantegiak elkarteak urtero enpresa bakoitzari dokumentu bat igortzen dio autoebaluazioa eta segimendua egiteko. Kartaren helburuei begira, lorpenak eta zailtasunak jakinarazteko gisan. Jarduteko molde hau ez da berria, egitasmoa munduan barrena zabaldua da aspaldi. Euskal Herrian, Arrasateko Arizmendiarreta taldea aitzindaria da. Ildo horretan, taldeak jardun-txosten berria ezagutarazi zuen iragan urteko abenduan.\nHamar urte bete dira EGE delakoa sortu zela. Bestela irudi badu ere, karta ez da Merkataritza Ganbarak egina, Lantegiak elkarteak baizik. Frantzian, enpresen sindikatuak CPMEn (Confédération des petites et moyennes entreprises) –txikiak, eta ertainak– edo MEDEFen –goi-mailakoak– barruan ari dira. Frantziaren lurraldeen arabera ari dira, departamenduan egituratuta: “Guk nahi genuen desmartxa da. Hemen aritzeko hemengo enpresen interesen ildoan antolatu ziren enpresak. CPM eta Pirinio Atlantikoak departamenduan aritu beharrean, Ipar Euskal Herrian eratu ziren enpresak. Bertako ia lantegi denak barnean dira”.\nGure solaskidearen iritzian, beren estrategia da ekonomia bultzatzea, betiere, Euskal Herriatik bertatik lana eginez. Merkataritza Ganbaran edo Artisauen Ganbaran sartuta ere, estrategia propioa lantzen dute: “Bistan da, gure lehen zeregina lantegien zirkuituak bultzatzea da. Gure kapitala hemen emendatzea, egoitza soziala hemen ukanik, transmisioa hemen egitea, trabak sortzen direnean egitura eta sare hori hemen egon dadin. Ez dugu bakarrik departamenduan aritzea nahi, Bearnon ongi delako hemen ongi dela onartzea. ‘Han ongi dena, ongi ere dela Euskal Herrian' lelo orokor horrekin ez gara ados”.\nPantxoa Bimboiren erranetan, Frantziako enpresak heldu badira Euskal Herrira, kapitala hemen ezarriz, primeran. Esaterako, eta gogoratu aldera, Herrikoa inbertsio taldea duela 30 urte sortu zen hemen, tokiko enpresa laguntzen zuen baldin eta egoitza soziala Euskal Herrian baldin bazuen. Lantegiak ekimenaren bultzatzaileak aldiz, ez dira horrela ari. Enpresa horiek tokiko ekonomia baikorki eragiten badute, aitzina.\nItun berria atera du enpresen esparruan Frantziak, anitz puntu berri ezarri du euren funtzionamenduan. Enpresen filosofia sozialean olatu gisako bat zabaldu nahi du Emmanuelen Macronen gobernuak. Enpresa bakoitzari izateko era bat (Raison d’Être) eskatu dio, beren burua definitu dezaten: “Estatuak goi-mailatik tiratu eta eragin nahi du, baina berant ari da. Aldiz, tokian tokiko enpresen inguruko eragileek gobernuaren lege proposamena aztertu dugu, eta ohartu gara gu aitzinago garela. Esaterako, EGE delakoa Sokoa enpresan sartu zen aspaldi. Oraingo legea lantegi berriko kideei zuzendu zaie, baina funtsean, gu ari garen ildoan joan nahi du”.\nFilosofia berri hau orain dela 50 urte zabaldu zen Euskal Herrian. EGE kartaren arauak urrats berriak dira norabide horretan: “Enpresen ezaugarriak herriari atxikiak dira, hau da, sinesten dute enpresa ez dela dirua egiteko bakarrik. Ongizatea xerkatzen dute, kooperatiben espirituan”. Zentzu horretan, Lantegiak ekimena –EGE kartaren bidez– abiatu den garaitik egoera soziopolitiko eta ekonomikoa aldatu da, bai Euskal Herrian, bai Akitanian eta Frantzia osoan orobat. 2010 hamarkadatik lehenago eta geroko bi garai ezagutu dira tokiko ekonomian. Alta bada, datu esanguratsu bat eskaini digu: “Iparraldeko langabezia puntu bat apalagoa da Frantzian baino eta puntu erdia Akitanian baino”.\nEuskal Herriko zerbitzu eta industriaren ezaugarriak eta datuak honako hauek dira. Artisauak Lanbide Ganbaran biltzen dira, ofizialak deituak. 13.000 dira. Batez besteko, 2,1 langile ari dira enpresa bakoitzean. Merkataritza Ganbaran, berriz, 17.000 dira izena emandakoak. Batez beste, 4,5 enplegatu ari dira enpresa bakoitzean. Guztira, 20.000 enpresak dira. Lantegi tipiak barne: “Guk ezin ditugu horiek denak inguratu. Gu enpresen muina eta mamia lantzen ari gara, ez dugu horien guztien enbeia”, zehaztu digu Bimboirek.\nCaroline Phillips da Pic Digital enpresa-buruaren eta Lantegiak elkarteko lehendakariaren ikuspuntua ere bildu dugu: “EGEren kartak aukera ematen digu etenaldi bat egiteko, non gauden ikusteko, enpresen bilana egiteko, langile guztiek aurrerapen prozesuan parte har dezaten lortu aldera”.\nBere aburuz, EGE kartari atxikitzea abantaila da kalitate ikuspegi batetik, eta, beraz, “Enpresa Digital Arduratsua” etiketa lortzeko. Pic digitalarentzat (Eraldaketa digitalean aditua), EGEren karta sinatzea edo sinatzeko proiektuan engaiatzea pizgarri gisako bat izan da: “Elkarrekin aritzeak guztion indarrak bateratzen ditu, kideek jardunbide egokiak truka ditzaten, jardunbidean aurkitutako zailtasunei planteamendu ‘ireki’ batez ekiteko”.\nElkarteko enpresek 2020. urterako hainbat bilkura aurreikusita dituzte, karta biziarazteko, aurrerabideari jarraitzeko eta enpresa atxikitzaileen barnean ere sustatzeko.\nIparraldeko ekonomia ulertzeko ezinbestekoa da azken hamarkadako mugimendu politikoaren bilakaera gogoratzea. 60 urte pasa dira Enbata abertzale mugimendua sortu zenetik, ETAren inguruko errefuxiatuak iristen hasi ziren garaitik. Politikan nahiz ekonomian lelo bat zabaldu zen orduan: “Ez da deus igurikatu behar Parisetik, guk egin behar dugu”. Horrela sortu ziren ikastolak, baita kooperatibak ere (Alki, Olaberria eta abar). Geroago Herrikoa mailegu-emailea –Lana herrian lemapean– eratu zen enpresak sortzeko.\nEnbatako kide aitzindari Patxi Noblia izan zen Herrikoaren sustatzailea, herriko kapitalaren ideiaren asmatzailea. Herrikoak 4.000 partaide dauzka, 35 urte daramatza lanak eta enpleguak sortzen (baldintza bakarra: Iparraldean behar du ukan egoitza soziala). Sokoa lantegia da horien artean buru: 1.000 partaide, 500 langile eskumeneko edo filialekin). Diru partaidetza eredu horri jarraikiz, elkarte eta mugimendu franko eraiki izan dira. Hala nola. Lurzaindia, EHLG eta Eusko moneta.\nGaur egun 5.000 akziodun baino gehiago biltzen ditu. Iaz, 116 enplegu berri sortzea ahalbidetu zuen, hamaika lantegi sustengaturik. 2019ko urte hondarrean, urtero legez, Herrikoak hedapen kanpaina egin zuen. 245.000 euro bildu eta 57 akziodun berri egin ditu.\nEnbata sortu eta 30 urte berantago, hiriko gobernamenduen politikan sartzeko lehen urratsa eman zuen Jakes Abeberryk (Enbata mugimenduko buru nagusietako bat). Bera izan zen aitzindari. Berak deliberatu zuen duela 25 urte inguruan, Biarritz hiriko herriko etxean sartu behar zela frantses hautagai baten zerrendan. Kritika gogorrak ukan zituen hainbat sektore abertzaleen aldetik, baina –Pantxoa Bimboiren erranetan– abertzaleen jarduteko moldeak aldatu zituen, baita abertzale ez direnen abertzaleekiko ikusmoldeak eta jarrerak aldatu ere.\nGaur egun, hautetsi batek, izan dadin ezkerreko ala eskuineko, euskal munduko bozak behar ditu; gutxieneko akordio batzuetara iritsi behar du. Adibidez, urtetik urtera izaten diren ohiko mobilizazioetan, hala nola urtarrileko bakearen aldeko manifestazioetan Iparraldeko hautetsiak bildu dira –diputatuak, senatariak eta ia auzapez guztiak–.\nEuskal Elkargoaren sorrera\nOrain dela lau urte, Frantziako Gobernuak delibero erabakigarria hartu zuen. Pierre-André Durand prefetak –François Hollande presidente ohiaren gobernuak eraginda– Iparraldeko herrietako hautetsi guztiei elkarrekin elkargoaren alde bozkatzea proposatu zien. Baionako herriak hautatu baitzuen Jean-René Etchegaray auzapez zentrista irekia. Iparraldea lurralde bakar batean antolatzeko, hautetsien %70k alde egin zuen. Euskal Elkargoak eskumenak bere gain hartu ditu. Eskumen ekonomikoa ez da engoitik departamenduan, euskal lurraldean eta lurraldearentzako baizik.\nPantxoa Bimboiren ikuspuntutik, aipatu datu horiek guztiak politikari lotu behar zaizkio. Horiek Iparraldeko ekonomiaren ingurumaria aldatu dute. Gisa horretara, estrategia gero eta irekiagoak gauzatu ahal izanen dira lurraldearen onerako: “Ekonomiaren esparruak non eta nola eraiki. Nola lagundu sektoreak, nola orekatu kostaldea eta barnealdea, nola egin lokarria laborantza munduaren eta kontsumo munduaren artean. Lurra nola atxiki edo eskuratu, mundu pribatuaren asmoei aurre eginez espekulazioari ihes egiteko?”.\nHemendik aitzina, erantzun horiek antzemateko lan egin behar dela erran digu solaskideak.\nESTIA industria eta teknologien goi-eskola, "EGE" kartaren egitura ekonomikoetan ari da.\n"EGE" KARTAREN PUNTU ZENBAIT\nLurraldea indartzeko inbertsioa\nEremu soziala indartu aldera, enpresak hainbat alor zaintzen ditu: 1. Euskal Herrian sortu behar diren enpleguak indartzea. 2. Bost urtero gutxienez, kapitala inbertitzea. 3. Urte bateko antzinakotasunaren ondoren mugagabeko kontratua langileei proposatzea (SMIC: + %5 gutienez), desmartxa orokor baten barruan aurrera egiteko. 4. Kontratu mugatuak hilabeteko soldaten kopuruan %20tan mugatuak izatea; sasoiko enpresen beharrean salbu. 5. Lan soldaten eskala orokorra 1tik 6ra antolatzea. 6. Etekinak modu batean ala bestean hiru urteren buruan hein batean langileekin partekatzea.\nHonako puntu hauek ere lantzen ditu: 1. Kluster batean kidetzea (bost Iparraldean eta bat mugaz gaindiko Hegoaldean). 2. Kapitalean engaiamendua: Herrikoa-koa partaidea den enpresa batekin (salmenta-erosmena indartuz). Energia ere lantzen du (I Ener/energia, saila indartuz). Lurren aldeko iniziatibak sustatzen ditu (Lurzaindia), Iparaldean kokatzen diren lurren aldeko enpresak suspertzen.\nLurraldea eta gizartearen aitzinamendua\nLangileak ekimenak enpresak honako desmartxak zaindu beharko ditu: 1. Tokian berean erostea eta zirkuito laburrak lehenestea. 2. Hiru urte barnean mezenasgo bat gauzatzea. 3. EGE kartaren espirituan ahal bezainbat aitzinamendu egitea. 4. Euskararen ikaskuntza eta erabilera sustengatzea.\nAberastasunen partekatzea: primen edo emaitzena, hots. Emaitzen interesa. Kapitalaren parte-hartzea. Horrez gain, Dialogue Social Pays Basque elkartean izena ematea (10 langile baino gutiago duten enpresei zuzenduta dago). Atxikimendu horri esker langileek kostuen tipitzeak izanen dituzte. Gazteak lan munduan sarrarazteko neurriak hartzea (aprendizgoa, ikastaroak edota beste).\nLurraldea eta gizartea atalak: elbarrituen laguntzeko egiturak sustatu (Agephip edo Seaskako Integrazio Batzordea). Presoen birgizarteratzea lagundu. Egitura ekonomikoak: Eusko moneta, Lantegiak, Cle, Hemen, Hazia, EHLG, lurraldeko eskolak. Seaska, Estia eta abar sostengatu. Kulturaren sustapena: euskarazko ekitaldiak, pastorala, bertsolaritza, kantua eta abar laguntzea, pilota edota lurraldeko kirol elkarteak barne. Euskararen aldeko ekimenak lantegietan bultzatzea bereziki: euskararen irakaskuntzari garrantzia emanez, barne eta kanpo komunikazioa euskaraz indartzeko langilea kontratatzean euskararekiko haren irizpidea kontuan hartzea lehenetsi da.\nHonako puntuak hobetsi dira: 1. Hondarren birziklapena. 2. Mugikortasun eztia lehenetsi eta energia gastuak mugatzea. 2. Langileria garapen iraunkorreko erosketekiko sentsibilizatzea. 3. Energia hornitzailez aldatu lurraldean, inplikazioa hautatuz (Energia-n, adibidez). 4. Transmisioa: enpresaren jarraipena. Enpresa Euskal Herrian egon dadin, transmisio unean aterabideak bilatzea ahal den heinean.\nBaionako Portua gune inportantea da tokiko ekonomia sustatzeko. Iragan urteetan arazoak ukan zituen, Bokaleko eta Tarnoseko metalgintzako lantegiak berant harrapatu baitzuten aro ekonomiko berria, 2008ko krisiaren ondorengo aroa. Alta, portuak hiru ziurtagiri ditu. Ingurumenari buruzko lehenbiziko egiaztagiria berak jaso zuen Frantzian. 2001ean Kalitatea eta Seguritatearen agiriak ere jaso zituen.\nBaionako portuaren jabea Akitaniako Kontseilua da, Baionako Merkataritza Ganbarak emakida edo kontzesioa dauka. 25 urtero berritzen da. Ganbarak 5-6 urterako kudeantza dauka oraindik.\nPortuak Draga berria erosi zuen duela bi urte. Trenak ezartzen ditu lantegien sarea uztartzeko eta karga portutik munduratzeko. SNCFarekin (Frantziar Burdinbideen Sozietate Nazionala) elkarlanean ari da. Une batez, portuko agintaritzak kamioi-garraioa sustatu nahi izan zuen, baina Merkataritza Ganbarak trena sustatzearen aldeko jarrera hartu zuen irmo. Jardun molde hori nagusitu da energia gutxiago kontsumitzeko xedetan; errepideak gutxiago xahutzeko eta karbono gutxiago hedatzeko, eguratsa hobetu aldera betiere.\nArizmendiarrietaren eredua modu ezohikoan erabiltzen ari da\nArizmendiarrietaren helburua ez zen kooperatibak sortzea, baizik eta gizartea eraldatzea. Lehenengo urratsa enpresa eraldatzea zen, Elizaren Gizarte Irakasbidearen printzipioetan eta balioetan oinarrituta.\nKooperatiben bidetik jotzea erabaki zuen, bere ideiak praktikara eramateko aukerarik bideragarriena zelako. Berritzailea izan zen kooperatiben hainbat ezaugarritan. Industria kooperatiben eredu berria bultzatu zuen, munduan lehenengoa. Kreditu kooperatiba berezia sortzen lagundu zuen (Laboral Kutxa), munduan berezia izan zena, Kooperatibaren bazkide ez baitziren bezeroak, ez zuten kreditu erakundeak sortu kooperatibak baizik. Beste kooperatiba batzuei ere bidea ireki zien eta haietatik etorri dira ikerketako kooperatibak –Ikerlan, besteak beste– eta unibertsitate fakultateak; Mondragon Unibertsitatea (MU) aitzindari izaki.\nHorretaz gainera, enpresen arteko lankidetzaren kontzeptuari bultzada eman zion. Betiere, esperientzia zela azpimarratuz, pertsonen eta erkidegoaren arazoak konpontzeko giza balioak eta merkatuko lehiakortasuna uztartzea bilatzen baitzuen. Alabaina, egiari zor, munduko ekonomian gertatutako aldaketen eta globalizazio prozesuaren eraginez, azken urteetan kooperatibek ohiko formula juridikoak erabili behar izan dituzte, eta horregatik, “Arizmendiarrietaren asmakizuna” gero eta modu ez ohikoagoan erabiltzen ari da. Hala izanik ere, azpimarratu behar da, batez ere Gipuzkoan, kooperatibak erreferentzia berezia direla, gauzak egiteko beste modu bat badagoela erakutsi dutelako eta enpresa munduan eragin handia dutelako.\nKOOPERATIBAREN AHULTASUN BATZUK, ETIKAREN IKUSPEGITIK\n1. Banakako egoismoa bekatua da. Ordea, taldeko egoismoa bertute bat ote? Adibidez: aldi bateko langileen kasua dago. Eta besteen konturako ari diren langileak. Kudeaketan, emaitzetan eta jabetzan parte-hartzea bideragarria al da?\n2. Kapitalak lanaren menpeko izan behar duela dioen printzipioa ez da aplikagarria kapitala geurea denean.\n3. Igualitarismoak meritokrazia ito dezake. Profesional gazteentzat ez da erakargarria.\n4. Kooperatiba handiak neurri batean “funtzionarizatu” egin dira. Fagor Etxetresnen kasua muturrekoa izan da, baina ez da salbuespena.\nEZ KOOPERATIBISMOA, EZTA LANKIDETZA EKONOMIA ERE\nKooperatibismoa –ezta lankidetza ekonomia ere– ez da hirugarren bide bat kapitalismo ultraliberalaren eta sozialismo marxistaren artean. Ez da, hortaz, ia planeta osoan indarrean dagoen sistemaren alternatiba, sistema gustatu ala ez, eta moralaren ikuspuntutik egokitzat hartu ala ez. Beraz, munduko ekonomia jardueran indarrean dauden joko arauak ditu abiapuntu. Arau horiek aldatzeko beste esparru batzuetan eragin behar da, beste ikuspegi batzuetatik eta erkidego jakin batentzat egokitzea du xede, humanismo kristauaren printzipioak kontuan hartuta betiere. Uste baita, printzipio horiek ekonomiaren ikuspegitik bideragarriak direla eta politikaren ikuspegitik egingarriak.\nKOOPERATIBISMA EUSKAL HERRIAN: ARRASATE\nEuskal Herriko kooperatibismoa honelako balore hauetan oinarritzen da: pertsona guztien berdintasuna eta duintasun besterenezina errespetatzea. Enpresan eta gizartean parte-hartzea. Gizabanakoak eta erkidegoak aurrera egiteko, ekonomiaren jardueran elkartasuna, justizia eta lankidetza aplikatzea.\nArrasateko enpresa kooperatiboen jardunbide batzuk aurreko balio horietan oinarritzen dira. Hau da, euskal enpresak eredu inklusibo eta partaidetzazkoa landu behar ditu, elementu iradokitzaileak sustatuz. Izan ere, humanismo kristauaren printzipioak eta balio horiek biltzen baitira Arizmendiarrietaren pentsamenduan.\nOHARRA: Arizmendiarrieta Kristau Fundazioak “Lankidetza Ekonomia. Utopiaren eta etsipenaren artean” txostena eman zuen argitaratzea 2019ko abenduan. Goiko testua txosten mamitsu horretatik ateratako atal batzuez osatua da.\nKanal hauetan artxibatua: Ipar Euskal Herria | Enpresak | Tokian tokiko ekonomia\nIpar Euskal Herria kanaletik interesatuko zaizu...


zaldiko maldiko elkartea Mintzakide egitasmoa\nEtiketa: zaldiko maldiko elkartea\nHARKAITZ CANO: “AZKEN AURREKO MANIFESTUA”, ZALDIKO MALDIKO ELKARTEAN\nPosted on 2019-01-30 by Mintzakide Egitasmoa\nhttps://youtu.be/3SnclNXgk5Y Harkaitz Cano idazle ezaguna Elkartera etorriko zaigu etzi, osteguna (urtarrilak 31) eta Azken aurreko manifestua emanen du, 20:00etan hasita. Testua idazle donostiarrak berak ondua da eta hainbat lekutan errezitatu du. Gero, harekin solasean aritzeko aukera izanen dugu. Ekitaldi irekia da, jende guztiarentzat.\nPosted in MINTZAKIDE, OSAGARRIAKTagged zaldiko maldiko elkarteaLeave a comment


Martin Bidaur - Wikipedia, entziklopedia askea.\nMartin Bidaur, jaiotza izenez, eta ofizialki, Peru Iparragirre; (Tolosa, Okzitania, 1996ko uztailaren 30a) euskal idazlea da. Gaur egun Donostian bizi da, eta Filosofiako ikasketak egiten dihardu.\nTolosa Okzitania, 1996ko uztailaren 30a (24 urte)\nidazlea eta ikaslea\nArtikulu hau idazleari buruzkoa da; pilotaria gaitzat duena beste hau da: «Martin Bidaur (pilotaria)»\nItu Banda literatur taldearen sortzaileetako bat izan zen 2013an, eta Lekore literatur aldizkariaren sortzaileetako bat ere bai. Aldizkari honek Euskal Herriko gazteen literatur lanetarako leihoa izan nahi du. Itu literatur banda aldizkariaren editorea da.\nItzulera (2017, Susa) poema liburuarekin ekin dio bere literatur ibilbideari. Lan honi esker Lauaxeta Ohorezko Poesia Saria merezi izan du, 35 urtetik beherakoen kategorian, "ni poetikoan arakatzen duen lan bat, zeinaren egileak", epaimahaiaren arabera, "gauzak modu eder bezain gordin batean esateko gaitasuna duen".\n2018: Lauaxeta Poesia Saria, 35 urtetik beherakoen kategorian, Itzulera lanagatik.\nAzaleko irudia: Maddi Zumalabe\nMartin Bidaur, Itzulera poema-liburuko Hautsitako souvenir bat ataleko I. olerkia irakurtzen.\nMartin Bidaur, Itzulera poema-liburuko Paris ataleko Erakusleihoa olerkia irakurtzen.\nItzulera (2017, Susa)\nLiburu iruzkinak. Alex Gurrutxaga: Itzulera, Martin Bidaur. Non: Erlea 12 (2018), 85. orld.\n↑ «literaturaren zubitegia - Martin Bidaur» zubitegia.armiarma.eus Noiz kontsultatua: 2020-05-05.\n↑ Irizar, Itziar Ugarte. ««Dutxatik toalla jarrita ateratzea bezala izan da»» Berria Noiz kontsultatua: 2020-05-01.\n↑ «Ituskizuna» Oihaneder Euskararen Etxea Noiz kontsultatua: 2020-05-05.\n↑ a b «'Itzulera' poema liburua kaleratu du Martin Bidaurrek» Zarauzko Hitza 2017-10-10 Noiz kontsultatua: 2017-10-10.\n↑ a b Erostarbe, Gorka. (2017-10-11). «Ihes gogotik onarpen argitara» Berria Noiz kontsultatua: 2017-10-11.\n↑ a b Ibargutxi, Felix. (2017-10-11). «Itu Bandako Martin Bidaurrek lehenbiziko liburua atera du: 'Itzulera'» El Diario Vasco Noiz kontsultatua: 2017-10-11.\n↑ «Rementeriak goraipatu egin du Euskaltzaindiaren “ezinbesteko” lana euskararen normalizazioa lortzeko bidean - Área de prensa - Bizkaia.eus» web.bizkaia.eus Noiz kontsultatua: 2020-05-05.\n↑ (Gaztelaniaz) ««Tenemos un idioma moderno y abierto a todo el mundo gracias a Euskaltzaindia»» El Correo 2018-12-03 Noiz kontsultatua: 2020-05-05.\n↑ «Martin Bidaur saritu dute Lauaxeta Sarietan» Irutxuloko Hitza 2018-12-04 Noiz kontsultatua: 2020-05-01.\nMartin Bidaurren webgune ofiziala\nMartin Bidaurri elkarrizketa Bizkaia Irratiko Irakurrieran saioan (2017-10-09)\nMartin Bidaurri elkarrizketa Bidegorritik irratian [5:15etik aurrera] (2017-10-09)\nMultimedia: Martin Bidaur


Joxan Artze gogoan, zendu zela 3 urte bete direnean - Usurbil - Noaua.eus\nJoxan Artze gogoan, zendu zela 3 urte bete direnean\nNoaua Aldizkaria 2021-01-12 10:18\n2018ko urtarrilaren 12an zendu zen Joxan Artze oroitzeko aukera dugu Sutegin; bere sortze lanekin erakusketa bat osatu du udal liburutegiak. Eta liburutegian bertan idatziz usurbildar sortzailea omendu dezakegu.\nHiru urte gaur (urtarrilak 12) Joxan Artze zendu zenetik, bere oroimenak bizi asko dirau ordea. Iaz bezala, urtarrilaren 7tik 15era berari idazteko liburua herritarren eskura jarri dute Sutegi udal liburutegian. “Idatzi txiki bat, poema bat, Joxan gogoan bihotzetik ateratzen zaigun hori idatzi ahal izango dugu bertan”. Horrekin batera, liburutegiak Artzeren liburuak ikusgai jarri ditu kultur etxeko erakusleihoan; urtarrilaren 17ra arte.\nGogoan izan bilduma horretara batu den azken sortze lana "Txalaparta. Tradizioaren abaroan" dugu; hain zuzen, amaitzeke utzi zuen bere azken lana. Iragan azaroan aurkeztu zuten, Artzek utzi bezala. "Artzek utzi bezala argitaratu nahi izan dugu, bere azkeneko egunera arte eutsi ziolako proiektu honi eta originalagoa eta egiazkoagoa iruditu zaigulako bere horretan argitaratzea", adierazi zuten aurkezpenean Elkar argitaletxekoek. Zendu zen unean sortze lan hau garatzen hasia zuen, baina Elkarretik nabarmendu nahi izan zutenez, "ezin da esan amaitu gabeko liburu bat denik, gure ustez amaierarik ez duen liburu bat da".


hodei guztien gainetik...: Pene Sarriere (1944m)\nEski estazioak mendian eragin dituen zaurien gainetik, Gourettek paraje ederrak eskaintzen ditu inguru mendi bertikalekin. Ger handia da inguruko erregea, baina Pene Medaa eta Pene Sarriere ere dotore zutitzen dira belardi berdeen gainetik. Preseski, azken honek eskaladarako bide ederrak ditu ekialdeko aurpegian eta guk egin dugun hegoaldeko ertz zorrotz eta ikusgarrian.\n10:46 : Gourette (1359m)\nGoizean egin genuen Gouretterainokoa, presa handiegirik gabe. Urrian goizak freskoak dira eta bezperako euriak bustitako arroka idortzen utzi nahi genion eguzkiari. Aparkalekutik beretik Medaa eta Sarriereko mendiak ikusgarri ageri ziren.\nGure helburua zena identifikatuta, haren eskuineko (mendebaldeko) aldetik igo behar genuela bagenekien eta horrela abiatu ginen eski pistetatik goiti.\nMendebaldeko pareta azpitik inguratuta, mendiaren hegoaldean dagoen lepotxora igo ginen. Hemendik ertza benetan mehatxati ageri zen. Lepotxoan materiala prestatu eta sokak lotuta genituela hurbildu ginen eskaladaren hasierako bilerara.\nHortik aitzin hasten da ertz zorrotza aldez alde zeharkatzen duen bide zirraragarria.\nLehen luzea hasten\nBigarren luzeko plakatxoan\nHirugarren luzeko jaitsiera, 4a gradukoa\n4. luzearen hasierako bilgunean, gainean igo beharreko bigarren orratza duela\n5. luzea (II, 30m): Bigarren orratzaren gainetik hasi eta beherantz egiten den luze erraza. Oinez egiten ahal da.\n6. luzea (I, 80m): Oinez egiten den transizioko luzea.\nOinez egiten den zatia eta gibelean azken luzean igo beharreko orratza (4b)\n7. luzea (4b, 45m): Azken hau da bideari gradua ematen dio luzea. Metro erraz batzuk igota desplome txiki baten azpian dagoen erlaitzera aterako gara. Pausu hau gainditu eta diedro batek utziko gaitu bidearen bukaeran.\nAzken orratzaren gainetik 6. bilera\n14:23 : Pene Sarriere (1944m)\nErtzean lasai eta anitz gozatuz ibili eta gero, gailurrean ere tarte zabala hartu genuen. Ikusgarria da lekua, Latte de Bazen, Becottes, Pene Medaa eta Ger mendi ikusgarriak inguruan dituela.\nGailurra eta ertz ikusgarriaren azken zatia.\nEgonaldi goxoaren ondotik mendiaren iparraldean dagoen bidexkatik jaitsiko ginen. Erraza da baina guk bustita aurkitu genuen eta harkaitz plaka batzuk arriskutsu samar zeuden.\n15:44 : Gourette (1359m)\nEski estaziora bueltan, laino artean akitu genuen ertz polit honetara egindako ateraldi ikusgarria.\nEgilea: Estebe ordua: 06:16


Teotihuacan - Wikipedia, entziklopedia askea.\n4Pintura eta zeramika\n19°41′33″N 98°50′38″W / 19.6925°N 98.8439°W / 19.6925; -98.843919°41′33″N 98°50′38″W / 19.6925°N 98.8439°W / 19.6925; -98.8439\nSocietal collapse 650\nDate of establishment K.a. 200\nTeotihuacan, batzuetan Teotihuacán (nahuatlez, Teōtihuácān, «jainkoak sortu ziren lekua») Mesoamerikako antzinako hiria izan zen, Mexikoko Haranean kokatua, Mexiko Hiritik 40 kilometro ipar-ekialdera. Gaur egun, kolonaurreko arkeologia gune erraldoia da, Mesoamerikan eraiki ziren egitura piramidal handienetakoak dituena. Piramideez gain, bizitoki multzoak, Hilen Etorbidea eta horma-irudi koloretsu ezagunak ere daude. Arkeologia guneak 83 kilometro koadroko eremua hartzen du, eta UNESCOk Gizateriaren ondare izendatu zuen 1987an.\nHiria K. a. 200 aldean sortu, eta VII-VIII. mendean utzi zen bertan behera. Goren unean, 1. milurtekoaren lehen erdian, Ameriketako hiri handiena eta munduko handienetakoa zen, 200.000 biztanle baino gehiago baitzituen. Hiri horri lotutako zibilizazioari Teotihuacano edo Teotihuacan deitzen zaio. Inperio baten erdigunea ote zen eztabaidagai dagoen arren, argi dago eragin handia izan zuela Mesoamerika osoan. Teotihuacanoen presentzia, agian erabateko kontrol ekonomiko eta politikoa ere, Veracruzeko hainbat gunetan eta Maien eskualdean ikus daiteke. Biztanleen etnia ere eztabaidagaia da, besteren artean nahuak, agian otomiak edo totonakak izan baitziren. Zenbait adituren arabera, Teotihuacan estatu multietnikoa izan omen zen.\n4 Pintura eta zeramika\nTeotihuacan hiri inguruan sortu zen zibilizazioa maien garaikoa da. Hiria K. a. 500. urte inguruan sortu zen, nahiz eta hainbat mendetan zehar osatu zen erabat, eta eremu berriak erantsi zitzaizkion urteek aurrera egin ahala. Hiri hura hartzen da Mendebaldeko hemisferioko lehen hirigunetzat eta Azteken Inperio aurreko Ameriketako metropoli handientzat. Izan ere, 200.000 biztanle inguruko hiria izan zen garai oparoenean (450-650 aldean), eta 20 kilometro koadrotik gorako eremua hartzen zuen.\nOro har, zibilizazio baketsua izan zela esan daiteke, arma eta gerrari buruzko irudi eta sinbolo gutxi aurkitu baitira. Ez zuten harresiak eraikitzeko ohiturarik, kasu berezietan eta hiriaren hondamena hasi zen garaian izan ezik, eta agintariak printze borrokalariak izan ordez erlijioarekin lotura handiagoa zuten errege-apaizak ziren. Jainko nagusia Tlaloc zen, uraren jainkoa, eta haren mende zeuden izadiko gainerako indarren jainkoak. Teotihuacanen agertu zen lehen aldiz Mexikoko kulturan garrantzi handikoa izan den beste mito baten irudia: Quetzalcoatl edo suge lumaduna.\nTeotihuacango historian zenbait aldi bereiz daitezke:\nPatlachique aldia (K. a. 100 - K. o. 1): 4 eta 6 kilometro koadro arteko hedadura;\nTzacualli aldia (1-150): Hilen Etorbidea, Eguzkiaren Piramidea eta Ilargiarena eraikitzen hasi ziren; hiriak 17 kilometro koadro zituen;\nMiccaotli aldia (150-250): Lumadun Sugearen Piramidea eta Zitadela eraikitzen hasi ziren; hiriak gehienezko eremua hartu zuen (22,5 kilometro koadro) eta 45.000 biztanle zituen;\nTlamimilolpa aldia (250-450): estetika maila handiko artelanak egin ziren; Lumadun Sugearen piramideari atxikitako piramidea eraiki zen; Mexikoko golkoarekin eta maien zibilizazioarekin izan zuen harremana; hiriak 65.000 biztanle zituen;\nXolalpan aldia (450-650): Teotihuacango kultura ezaugarrien hedapena Mesoamerika osoan zehar; Tetitla, Yayahuala, Atetelco, Tepantitla, Xolalpan, Tlamimilolpa multzo erlijiosoak, administratiboak eta etxebizitzak eraiki ziren; hiriak 85.000 biztanle zituen;\nMetepec aldia (650-750): gainbehera (70.000 biztanle);\nOxtipac aldia: amaierako gainbehera (2000 biztanle).\nHiriaren antolaketa geografikoa mesoamerikar hirigintzaren adibide ona da, kokapena eta eraikinak Unibertsoaren ikuspegiari jarraiki. Hiriaren ardatza 15,5º lerratuta dago iparraldetik ekialderantz. Teoria baten arabera, Eguzkia angelu berdinarekin igotzen da udako egun berean urtez urte. Biztanleek lerrokadura erabiltzen ei zuten denbora neurtzeko, zenbait erritu egiteko edo landaketak egiteko. Beste teoria baten arabera, Mesoamerikako beste hirien antzera, inguruetako mendi garaienarekin lerrokatua egongo litzateke. Badirudi hau dela Teotihuacanen kasua, nahiz eta lerrokatu zeneko mendia ez dagoen ikusgai, beste mendi batek ezkutatzen baitu.\nTeotihuacango hiriko arkitektura gotorra eta arranditsua da oro har. Hiriaren ardatza Hilen Etorbideak (ipar-hegoalde) eta Ekialdeko Hiribideak (eki-mendebalde) osatzen zuten; haiek eraiki ziren garai bertsukoak dira, orobat, Eguzkiaren tenplua eta beste zenbait eraikin ospetsu. Hilen Etorbidea (gaztelaniaz Avenida de los Muertos, nahuatlezko Miccoatli izenaren itzulpena) 1.700 metro luze eta 45 metro zabal zen, eta plaza karratu batean amaitzen zen. Plaza horretan Ilargiaren piramidea eraiki zuten. Etorbidean barrena, plataforma txikiagoak badaude. Aztekek hilobiak zirela uste zuten, eta horregatik eman zioten izen hori etorbideari. Adituen ustez, zeremoniak egiteko plataformak ziren, gailurrean tenpluak zituztela. Hilen Etorbidean, Ilargiaren piramidearen ekialdean, gotorlekua eta Eguzkiaren piramidea, harkaitzez inguratua, eraiki zituzten.\nTeotihuacanen, Erdialdeko Amerikako beste kultura batzuetan hezala, garrantzi handiko eraikina izan zen piramidea, baina Teotihuacangoek zenbait ezaugarri berezi dauzkate: piramide garaiak eta aldi berean gotorrak dira, bolumen handikoak (1.300.000 metro kubo Eguzkiaren piramidearen kasuan), eta eskailera ataletan banatua dute, piramidearen gorputz bakoitzean atal bana, eta eskaileraren aurrean, berriz, beste eraikin mailakatu bat dute, plataforma moduko bat. Harri horizontalak laukizuzenak dira eta idazkunak dituzte zizelatuak, baita monumentu txikiagoetan ere.\nEguzkiaren piramidea eraiki bezala utzi zuten, ez zitzaion atal berririk edo estalki berezirik erantsi. Oinarria karratua du ia, aldeko 220 metro ingurukoa. Malda handiko lau atalez osatua da, eta gailurreko plataforma barne harturik 63 metroko garaiera du. Ameriketako bigarren handiena da, Cholulakoaren ondotik. Ilargiaren piramidea, berriz, oinarri laukizuzenekoa da eta 40 metro inguruko garaiera du. Egiturari dagokionez, dena dela, elkarren oso antzekoak dira biak.\nBi piramide nagusiez gainera, monumentu aipagarria da gotorlekua eta bertako tenplu nagusia, Quetzalcoatl jainkoarena, piramide formakoa hau ere. Sei maila ditu eta friso zizelatuz apaindurik dago; inguruan beste hamabost monumentu txikiago zituen. Hilen Etorbidearen albo batean Nekazaritzaren tenplua dago, horma irudi bikainez hornitua. Hasieran piramide txiki bat zen, baina gero terraza bat erantsi zitzaion, mailadi zabal batekin.\nAdministrazio eta erlijio guneez gainera, hainbat auzo zegoen hirian. Auzoetan, bizitokiez gainera, tenpluak eta administrazio eta politikarekin loturiko eraikinak zeuden. Etxebizitzak areto eta gela laukizuzenez osatuak ziren, plaza eta kalexka itxiez bereiziak. Pezozko hormak zituzten, ez zuten leihorik, baina patio txikietara ematen zuten; patioaren erdian ur biltegi moduko bat zegoen. Etxeek gurutze formako oinarria zuten, eta beso bakoitzean gela bana zeukaten, patiora begira. Orain arte ikertu den auzorik handiena Tlamimilolpa multzoa da. 3.500 metro koadrotik gorako eremua hartzen zuen eta 176 gela, 21 patio txiki, 5 plaza handi eta hainbat kalexka zeuden bertan.\nHilen Etorbidearen ikuspegi panoramikoa.\nTeotihuacango multzoko arkitektura bezala, gotorra eta arranditsua da eskultura ere. Dena dela, ez zuten eskultura monumentala landu. Erliebe modura zizelkaturiko buruak (Tlaloc jainkoaren burua, suge lumadunarena, etab.) eta maskarak dira eskultura aipagarrienak.\nMaskarak hileta errituarekin loturik zeuden, adituen ustez, eta oso zurrunak dira, eskultura eta artea oro har bezala, baina batzuek agerian dituzte hildakoaren ezaugarriak. Harri gogorrean egiten zituzten maskarak, serpentina, diorita eta onizean, eta obsidianazko, piritazko, granatezko eta jadezko mosaikoez hornituak dira asko.\nPinturaren alorrean horma irudiak dira adierazpide aipagarriena. Piramideak eta eskulturak kolore distiratsuez margotuak zeuden, nahiz eta gaur arte gorde diren aztarnetan ez diren behar bezala nabarmentzen, ospakizun eremuaren inguruko jauregietan izan ezik. Oinarri gisa karea eta kuartzo hauts oso finezko nahastura bat erabiltzen zuten; gainerako margoak oso nabarmen gelditzen ziren hondo horren gainean. Pinturen gaiari dagokionez, errituei edo mitologiako gaiei buruzkoak dira gehienak: Tlaloc jainkoa, lurren emankortasunagatik eta uragatik eskerrak emateko hari egindako eskaintzak eta otoitzak eta abar.\nTeotihuacango pinturaren erakusgarri nagusia Lurreko Paradisuaren horma irudia da, Tepantitlakoa; hil ondoko bizitzaren adierazpena da, ez du leku jakin bat zehatz-mehatz deskribatzen, eta ez dago espazio errealaren edo leku jakin baten erreferentziarik. Hondoa neutroa da, gorrixka. Irudi guztiak soslaiez daude, eta ez dagokio izaki jakin batzuei, aldiz, Tlalocen erreinura iristeak dakarren zorionaren kontzeptua bakarrik islatzen dute.\nZeramika lanetan aipagarriak dira hiru oin zilindrikoko ontziak eta buztin egosizko irudi txikiak. Ontziak kolore biziko irudi geometrikoez apaintzen zituzten. Irudiak moldez egiten zituzten eta gizakiak edo jainkoen irudiak dira gehienak: hiruki tankerako aurpegia dute eta jantzi, orrazkera eta bitxi dotoreak dituzte.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017/10/20 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ teō- 'jainko', -tiā (kausatiboa), -hua (pasiboa), -cān '(ekintza gertatu den) tokia'.\n↑ Eduardo Matos Moctezuma, Teotihuacan. La cité des dieux, CNRS Éditions, 82-87 or.\n↑ Teotihuacan History. ourworldwonders.com (Noiz kontsultatua: 2017-10-21).\n(Gaztelaniaz) Teotihuacán, Sistema de Información Cultural del Consejo Nacional para la Cultura y las Artes, sic.cultura.gob.mx\nGizateriaren ondare: 414\nOrriaren azken aldaketa: 1 urtarrila 2022, 17:27.


Gurasoak: "Urte bete semerik gabe, jakinda kartzelan daudela, oso gogorra da" - Altsasu - Guaixe.eus\nGurasoak: "Urte bete semerik gabe, jakinda kartzelan daudela, oso gogorra da"\nGuaixe 2017-10-13 20:32\nBel Pozueta eta Gotzon Urritzola, auzipetuen gurasoak. Euren semeak auzipetuta 11 hilabete egin dituztenean, liskarretik urte bat pasa denean hitz egin dugu haiekin. Bizi izandakoaz eta etorri daitekeenaz.\nZer moduz dituzue semeak?\nBel. Adur, Jokin eta Oihan, printzipioz, lasai daude, epaiketaren zain. Haiendako epaiketak esperantza edo suposatzen du. Zeren beraiek pentsatzen dute momentu horretan gauzak argituko direla. Eta egiarekin, gauzak proportzionaltasunez hartzen badira eta justiziaren printzipioak benetan betetzen badira, tsunami eta egoera latz honekin bukatuko dugula pentsatzen dugu.\nGotzon. Kartzelatuen eta aske daudenen arteko egoera ez dago konparatzerik. Baina aske dauden neska-mutilen baldintzak, bai ikasketetan bai lanean, gogorrak izan dira. Atzeratu egin dira. Kartzelan daudenak bezala. Esan dezakegu ondo daudela. Askotan batzen dira eta hitz egiten dute. Hori oso ona da. Baina euren buruan dute hiru lagun oraindik kartzelaturik daudela eta, Belek esaten duen moduan, zer nolako harri kozkorra daukaten gainean. Ea argitzen den. Orain arte bertsio bakarra entzun da, haiena. Gazteek euren burua deklaratzera aurkeztu zuten, borondatez, nahi zutelako. Eta ez zitzaien utzi. Esperoan gaude, ea zer gertatzen den.\nKasik urte bat justizia eskatzen.\nB. Bai. Gezurra dirudi. Alde batetik esaten dugu: hau konturatu gabe pasa zaigu. Benetan, sartu garen dinamika oso gogorra da. Ia-ia egunero zer edo zer egiten. Baina, bestalde, esaten dugu: urte bat gure semeak han, kartzelan, daudela. Urte bat semerik gabe eta jakinda kartzelan daudela, oso gogorra da. Justizia eskatzen dugu. Eta pentsatzen dugu horrekin jarraitu behar dugula. Zabaldu behar dugula eta, benetan, jendeak demokrazian eta zuzenbide estatu batean gaudela pentsatzen badu justiziaren printzipioa minimo bat da. Horrekin jarraitu behar dugu, argi. Eskatzen duguna justizia da.\nAurreko ostiral bateko kontzentrazio batean esan zenuten justizia eskaera horrekin iristea pentsatzen ez zenuten tokietaraino iritsi zaretela.\nG. Bai. Proportzionaltasuna, argitzea, justizia bilatze horretan ate asko jo ditugu. Lehen bultzada hainbat herri izan dira, mundu guztiko puntuetakoak. Gu ere instituzioetara jo dugu, bai Madrilen, bai Nafarroan, bai Euskal Herrian, bai Europan. Saiatu gara bide desberdinak egiten. Eta irekitzen. Zeren justizia behar eta nahi horretan begiraleak behar ditugu, esan dezaten: “eh! Zer gertatzen ari da hemen? Hau ez da terrorismoa. Proportzionaltasuna nahi dugu”. Ea zer gertatzen den. Justizia horren beharragatik bideak irekitzen segituko dugu, herriarekin, Altsasurekin batera.\nB. Batzuetan iruditzen zaigu bukatu direla jo beharreko ateak. “Eta orain zer egiten dugu?” Oraindik bide asko eta ate asko jotzeko daude. Batzuk lantzen ari gara. Ezin dugu orain esan, baina emaitzak ikusiko dira. Europa eta mundua zabala da. Justizia eskaerarekin jo dezakegun erakunde asko daude oraindik. Zuzenbide estatu batean baldin bagaude, agian, handik norbaitek esan dezake: ea non dagoen justizia eta proportzionaltasun puntu hori betetzen den.\nEpaiketaren atean, hartarako prestatzen hasiak egonen zarete, ezta?\nG. Uda aurretik eta ondoren, agorrila kenduta, epe guztiak bukatu dira: bai fiskalak, bai akusazio partikularrak bai defentsek ere euren eskaerak egin dituzte. Tamalez fiskalarenak eta akusazio partikularrarenak begira zer-nolako eskaerak diren, zentzu gabekoak. Pentsatzen dugu lastailean edo azaroan epaiketa data ezagutuko dugula. Nahi dugu, ez dugu nahi… Esperantzarekin, baina beldurrez gaude. Datorren urte hasieran, edo lehenago… ez dakigu noiz izanen den. Baina prestatzen ari gara bai bihotza, bai burua. Gazteek ere, kanpoan eta kartzelan daudenak. Lehen esan bezala, argituko denaren esperantza dugu. Gauza guztiak bere senera etorriko direla.\nB. Beldurrak batzuetan blokeatu egiten ditu pertsonak. Guk hartzen dugu beldurra gauzak zuhurtasunez ikusteko eta hartzeko. Baina guri beldurrak indarra ematen digu. Beldurrak esanarazten digu: “hemendik atera behar gara. Gu zoriontsu bizi nahi dugu. Hau jasanezina da”. Beraz, beldurra onartzen dugu, badakigulako parean nor dugun. Baina, indarrarekin segitu behar dugu.\nG. Beti, mundu guztiari eskerrak ematen dizkiogu. Beldur baina, badugu zulotxo bat argia ikusi nahi duguna. Eta, ziur aski, ikusiko dugu denon laguntzarekin. Eta gure indarrarekin.\nB. Eta abestiak esaten duen moduan: aurrera Altsasu!\nG. Eta desmuntatuko dugu beste abesti batekin, Los del Rayoren, La gran mentira.\nMakina bat gutun idatzi dizkiete Adurri, Jokini eta Oihani.


Haurra jaio arte, faroltxoa piztuta - Goierriko Hitza : Goierriko Hitza\nJose Luis Etxeberria 2009an, eta Urtzi Intxausti gaur egun, Belenpeko kandela pizten. // Estitxu Imaz - Laida Goiburu\nOhiturei eusten diete herritarrek Seguran. Herriko ohituretako bat haurdunaldia gerturatu ahala, kultur etxe ondoko Belenpeko faroltxoa piztea da, Belengo Ama Birjinaren zaintzapean, erditzea ondo joan dadin. Jose Luis Etxeberria izan da faroltxoa pizteaz eta zaintzeaz arduratu dena, duela sei hilabete zendu zen arte. Erreleboa izango du, baina, eta Urtzi Intxausti herritarra arduratuko da lan horretaz aurrerantzean.\nUrtez urte gordetako usadioa da faroltxoa piztearena. Laureano Telleriak azaldu duenez, «200 bat urte» izango ditu. Berak hiru arduradun ezagutu ditu, Urtzi Intxausti barne: «Aldanondo familia ibili zen garai batean, gero Jose Luis Etxeberriaren familiak eta Jose Luisek berak hartu zuen, eta 40 urte inguru ibili zen lan horretan». Ohiturarekin segitzeko eta Etxeberriaren familiak proposatuta, Intxausti arduratuko da haurdunen zaindariaren azpian argia pizteaz. «Belengo Ama Birjinak zaintzen du haurdunaldia, haurdunen zaindari bezala».\nZortzi bat egunez\nUmea edukiko duen familiak jakinarazi behar dio arduradunari faroltxoa pizteko. Lehenengo eskaera izan du dagoeneko Intxaustik. Maite Telleria Alberdi herritarra izan da haren lehenengo piztea. Erritual antzerako zerbait izaten da. Umea jaioko dela aurreikusten den eguna baino zortzi egun lehenago pizten da faroltxoa, eta haurra jaio arte piztuta egoten da. Itzaltzen bada, Intxaustik berriro piztuko du erditu arte, haurdunek argitasuna lagun izan dezaten.\nSegurarrez gain, inguruko herrietakoek ere ezagutzen dute ohitura: Ordizia, Beasain, Mutiloa, Idiazabal, Zerain… Eta badira kanpotik propio horretara gerturatu direnak ere. «Alemaniatik eta Argentinatik ere etorri izan dira, ohitura ezagutu eta faroltxoa pizteko eskatu dutenak». Fededun izan ala ez, gazte zein helduek, segurar askok heldu diote faroltxoa pizteari. «Askok sinesten ez badute ere, badaezpada pizteko eskaera egiten dute». Inork haurdun dagoen emakumeren bat familian izango balu eta Belenpeko Ama Birjinari argia piztu nahiko balio, Urtzirekin harremanetan jar daiteke, 679 168 982 zenbakira deituta edo urtzimoto@hotmail.com helbidera idatzita.\nGaur egun kandelak erabiltzen diren arren, garai batean faroltxoak erabiltzen zituzten Euskal Herriko etxe askotan, argiztatzeko. Belenpeko argi-piztean ere hala egin ohi dute, baita gaur egun ere. Belengo Ama Birjinaren parean farola moduko bat dago. Kako batekin jaitsi, eta edalontzi batean ura eta olioa nahasten dituzte. Olioa gainean geratzen da eta olio gainean faroltxoko sua pizten dute. Edalontzia farolan gorde eta atea ixten diote. Farolak kontrapisua dauka atzealdean, eta kakoa erabiliz berriro igotzen dute Ama Birjinaren parera. Bi egun inguru irauten du suak piztuta, eta itzaltzen denean, haurra oraindik jaio ez bada, berriz ere pizten dute, etengabe, haurra jaio arte.\nBelenpearen mantenimendurako, olioa eta faroltxoak erosteko, borondatea ematen dute familiek. Seguran ohiturari eutsi diote, eta Etxeberriaren lanari jarraipena emateko, Intxaustik segiko du pizte lanetan.


Biomimesia — Zientzia azoka Online\nBiomimesia Gure proiektuan, kutsadurari aurre egiteko eta klima-aldaketa islatzeko irtenbide posible bat azaldu dugu, lehengai alternatibo eta jasangerrien garapenean oinarrituta. Horretarako, biomimesia eta gizarte ezezagutza bezalako gaiak jorratuz, ikerketa-lan sakona burutu da euskal eduki zientifikoa handitu zedin. Baita ere orain arte emandako pausuen laburbilduma erantsi dugu, etorkizunerako itxaropena emanez. https://zientzia-azoka.elhuyar.eus/es/zientzia-azoka-online/gazteen-proiektuak/biomimesia https://zientzia-azoka.elhuyar.eus/es/zientzia-azoka-online/gazteen-proiektuak/biomimesia/@@download/image/110.jpg\nGure proiektuan, kutsadurari aurre egiteko eta klima-aldaketa islatzeko irtenbide posible bat azaldu dugu, lehengai alternatibo eta jasangerrien garapenean oinarrituta. Horretarako, biomimesia eta gizarte ezezagutza bezalako gaiak jorratuz, ikerketa-lan sakona burutu da euskal eduki zientifikoa handitu zedin. Baita ere orain arte emandako pausuen laburbilduma erantsi dugu, etorkizunerako itxaropena emanez.\nMiranda González Mato\nAitor Alejandro Alonso Lanza\nNaomi Adaia Paz López\nJone Olaizola Larrañaga\nDescargar — 498 KB\nZorionak zuen lanagatik, talde! Interes handiz irakurri dut eta gauza berri asko ikasi ditut!\nBiomimesia kontzeptua nolabait ezaguna egiten zitzaidan, batez ere arkitektura eta diseinuaren alorretan, baina ez nekien izen hori zeukala eta lurraren berotzeari aurre egiteko konponbideak lortzeko erabilgarria izan zitekeela.\nAzken mendeetako industria garapenaren eragina gure ingurumenean argi ikusten dut nire ikerketatan. Arkeologoa naiz eta askotan karbono-14 datazioekin lan egin behar dut. Kutsadura dela eta modu desberdinean jardun behar dugu industrializazioaren osteko datazioekin, garapen industrialaren eragin handiaren adibidetako bat.\nZuen lanak egitura argia du, zorroztasunez jarraitu duzue metodo zientifikoa eta gaia ondo ezagutzen duzuela erakutsi duzue. Honi lotuta, iradokizun bakar bat egingo nizueke: Elkarrizketak egiterakoan, partehartzaileei buruz oinarrizko datu batzuk hartu (adibidez adina, sexua, jaioterria, hezkuntza maila). Datu hauek garrantzitsuak izan daiteke partehartzaileek adierazten dituzten iritziak ulertzeko.\nMaite Iris García Collado


Merkataritza euskaraz. Produktu eta zerbitzuen gida - Sakanako Mankomunitatea\nMerkataritza euskaraz. Produktu eta zerbitzuen gida\nSakanako Mankomunitateko Euskara Zerbitzuak MERKATARITZA EUSKARAZ kanpaina du martxan. Kanpainaren helburua Sakanako denda, zerbitzu, taberna eta jatetxetan euskaren erabilera eta presentzia handitzea da (kartelak, errotuluak, webgunean…).\nHorretan laguntzeko asmoz, Mankomunitateko Euskara Zerbitzuak zenbait produktu eta zerbitzu eskaintzen dizkie dohainik Sakanako merkatari eta ostalariei. Berriki zerbitzu eta produktuen gida eguneratu da. 500 ale banatu dira Sakanako establezimenduen artean.\nProduktuak eta zerbitzuak eskatzeko Euskara Zerbitzura jo behar dute (948 464 840 edo euskara2@sakana-mank.eus).\nEuskararen balio erantsia\nSakanako biztanleen %40 euskaraz hitz egiteko gai da, eta zenbait herritan %60-70etik gora dira euskaldunak. Gainera, belaunaldi berriak euskaldunak dira. Horregatik, zerbitzuan euskara erabiltzera animatzen ditugu merkatari eta ostalariei. Keinu horrek gertutasuna emanen dio bezeroari.\nGizarte erabileraren garrantzia\nEuskara hizkuntza bizia da, baina gizartean presentzia mugatua duena (ez baita gaztelania bezala, ezagutza unibertsalekoa; eta ez baitago gaztelania bezain hedaturik gizartean). Azken hamarkadetan euskararen ezagutzak gora egin du Sakanan. Orain gure erronka igoera hori erabilerara ekartzea da, gizarte erabilera hizkuntza baten bizitasunaren seinalea baita.\nHorretarako gizartean euskara erabiltzeko espazioak eta aukerak ugaldu behar dira. Hain zuzen, establezimendu komertzialak eta ostalaritza gizarte bizitzako espazio garrantzitsuak dira. Horregatik guztiagatik, Sakanako merkatari eta ostalariei, ahal duten neurrian, haien establezimenduetan euskara erabiltzeko deia egiten zaie.\nMank-Merkataritza gida EUSK\nErantzunak desaktibatuta daude Merkataritza euskaraz. Produktu eta zerbitzuen gida sarreran\n← Elkartean Euskaraz Goxo-goxo kanpaina\nAltsasun hasi da 5. edukiontzi bidezko bilketa →


kritiken hemeroteka » Literatura eta emakumeak\n« Alderdi aztoragarria | Zortzi arrazoi Philippe Claudelen “Brodecken txostena” irakurtzeko »\nLiteratura eta emakumeak Alex Gurrutxaga / Berria, 2013-10-20\nEz da euskarara Virginia Woolfen obra asko ekarri. Orain arte badugu Farorantz (1997an), eta laster argitaratuko dute Dalloway anderea. Gela bat norberarena Virginia Woolfen saiakera ezagunena da: 1928an hitzaldi pare bat eman zuen Cambridgen Emakumeak eta literatura gaiari buruz, eta hurrengo urtean saiakera gisa atera zuen. Consonni etxeak argitaratu berri du, edizio zaindu eta finean.\nJulio Cortazarrek erakutsi zigunez, literatura konprometituak funtzionatuko badu, maila goreneko literatura behar du izan. Horixe da liburu honek agerian uzten duena: maila altuko literatura da, eta horregatik irauten du. Izan ere, testuaren literaturtasuna nabaria da, lehen atalean (sei ditu orotara) adibidez. Saiakera tonurik ere apenas duen atal horrek: narrazioa da nagusi, eta duen jario poetikoari eta idazleak baliatzen dituen narrazio teknikei esker pasarte bikaina da.\nNarratzaileak travelling bat proposatzen digu, zinematografikotik dezente duena, eta bere mugimenduarekin batera giro ezberdinak erakutsi eta aldi berean bere gogoetak isurtzen ditu. Esan daiteke narratzaileak dibagatu egiten duela (Rousseauk Rêveries hartan bezalaxe), eta dibagazio horretan bere pentsamenduaren ibilbideak zentzurik ez duelako itxura egin arren, apurka aurkezten ditu gaiari buruzko bere iritzia eta argudioak. Digresioaren eta kritikaren arteko oreka zailean mantentzen da testua. Horregatik, digresioen oparotasunak harritu egingo du saiakera soila espero duen irakurlea eta panfletoaren bila doana nekatu (Woolfen edozein obrak bezala, bestalde), giroa abandonatu gabe, kontakizunaren plazer hutsez ari dela irudi bailuke hainbat pasartetan, bereziki hasieran.\nHizkuntza literario joria da Woolfena. Ongi zaindutako ironia punttak ditu, une zorrotzenetan ia sarkasmora iritsiz, eta umore printzarik ere ez zaio falta, egoeraz nahiz bere buruaz ari denean.\nGai zentralaz gain (emakumeak eta literatura) beste hainbat ere ukitzen ditu saiakerak: poesia garaikidea, Erromantizismoa eta Modernismoa, Lehen Mundu Gerra, klase altuen diruzaletasuna (“zibilizazio gabeziaren fruitu”)… Bereziki aipagarria da Woolfek idazkera femeninoa definitzeko egiten duen ahalegina. Idazleari asko interesatu zitzaion gaia da hori, eta emakumeen idazkerari buruzko bere planteamendua interesgarria da oraindik (feminismoaren hirugarren olatua-ren ondoren kontua beste modu batera aztertzen dela jakinik ere).\nGai nagusia dela eta, Woolfen arabera hiru osagai ezinbesteko daude emakumeen literatura baldintzatzen dutenak: gela bat norberarena, bostehun libera urtean eta ehun urte pasatzea.\nNorberaren gela eta dirua autonomia izateko faktore ezinbesteak dira, Woolfen iritziz artista izatea gauza fisikoei lotua baitago: “Askatasun intelektuala gauza materialen mende dago, eta poesia, berriz, askatasun intelektualaren mende” (134. or.). Kontua da espazio nagusiak (ikasketak, lan mundua, diru sarrera edota erabakitzeko eskubidea) emakumeari historikoki betatuak izan zaizkiola, gizarte patriarkalean guztiak egon direlako gizonaren esku, eta horiek konkistatzea ezinbestekoa dela idaztea ahalbidetzen duen autonomia eskuratzeko.\nAzkenik, espazio propioez eta diruaz gain, hirugarren osagaia ehun urte pasatzea da. Virginia Woolfek, bere garaiko ideologia kritikatuz, honela idazten du: “[emakumeek ehun urte barru] logikoki, iraganean galaraziak izan zituzten jarduera eta jardun guztietan hartuko dute parte” (58. or.). Urri honetan beteko dira laurogeita lau urte A Room of One’s Own argitaratu zenetik…


Erroreen berri emateko tresna\nErroreen berri emateko tresna automatikoki abiarazten da programa-kraskadura bat gertatzen denean.\nErroreen berri emateko tresnak programa-garatzaileei kodea hobetzen laguntzeko eta etorkizuneko bertsioetan errore bera ez geratzeko beharrezkoa den informazio guztia biltzen du. Lagundu softwarea hobetzen, eta bidali sortutako errore-txostena.\nErroreen berri emateko tresna abiaraztea\nPrograma-kraskadura gehienetan, erroreen berri emateko tresna automatikoki abiaraziko da.\nErroreen berri emateko tresnaren elkarrizketa-koadro nagusian, informazio osagarria sar dezakezu garatzaileei errorea lokalizatzen laguntzeko. Adibidez, errorea hardwarean edo softwarean aldaketaren bat egindakoan edo botoiren bat sakatzean soilik gertatzen den. Hala bada, sartu informazio hori ere.\nErroreen berri emateko tresnak HTTP PUT / SOAP protokoloa erabiltzen du txostena bidaltzeko. Nahi izanez gero, azalpen-testua sar dezakezu programa-kraskaduraren testuingurua identifikatzen laguntzeko. Ondoren, sakatu Bidali botoia.\nEz duzu errore-txostenari buruzko erantzunik jasoko. Laguntza behar baduzu, bisitatu laguntza-foroa Interneten.\nJakinarazitako erroreari buruz garatzaileek eduki ditzaketen galderei erantzutea aukeratu dezakezu. Markatu kontrol-laukia posta elektroniko bidez zurekin harremanetan jartzeko baimena ematen baduzu, baldin eta informazio osagarria beharrezkoa bada. Modu lehenetsian, lauki hori ez dago markatuta; beraz, ez duzu mezu elektronikorik jasoko.\nZein datu bidaltzen dira?\nErrore-txostena hainbat fitxategik osatzen dute. Fitxategi nagusiak honako informazioa dauka: errore mota, sistema eragilearen izena eta bertsioa, memoriaren erabilera eta idatzi duzun azalpena. Fitxategi nagusian zer bidaliko den ikusteko, sakatu erroreen berri emateko tresnaren elkarrizketa-koadro nagusiko Erakutsi txostena botoia.\nHorrez gain, sistemaren zenbait tresna estandarrek ("dbhhelp.dll" Windows sistemetan, "pstack" UNIXen) memoriaren edukia eta pila-aztarna garrantzitsuak biltzen dituzte. Informazio hori ere bidali egiten da.\nTitle is: Erroreen berri emateko tresna


Vitoria-Gasteizko Udalaren web-orria - Enpresentzako laguntza - Laborategi Hiria\nEnpresentzako laguntza - Vitoria-Gasteiz Laborategi Hiria\nProgramaren helburua lankidetza publiko-pribatua bultzatzea da, produktu teknologiko berriak edo ekonomia zirkularreko irtenbideak dituzten enpresei erraztasunak emateko, "Hiri jasangarriaren" eredura hurbiltzen gaituztelako, hirian esperimentatu eta ezartzeko.\nBeren ekonomia zirkularreko irtenbideak edo garapen teknologikoak Gasteizko udalerriko ingurune errealetan probatu nahi dituzten enpresek.\nEnpresei beren garapen teknologikoaren testak, monitorizazioa eta frogak egiten laguntzea, balioztatu edo hobetu ahal izateko. Horrela, baldintza errealpean aritu eta emaitzarik hoberenak lortu ahal izango dituzte.\nTokiko enpresek berezko teknologia izatea sustatzea.\nNazio mailan eta nazioartean salerosteko eta merkaturatzeko ahalmena duten produktu teknologiko berrien garapenean laguntzea.\nTokiko enpresei zabalkundea ematea, bezero potentzialen aurrean ezagutzera emateko erakusleihoa eskainiz.\nVitoria-Gasteizko ekonomia nabarmentzea, puntako produktuak baititu etorkizuneko sektoreetan.\nBeren berrikuntzak Vitoria-Gasteizen probatu nahi dituzten beste lekuetako enpresak erakartzea. Horrela, kanpoko ezagutza ekartzen da, eta tokiko sektoreak beharbada aprobetxatu dezake ezagutza hori. Gainera, hiria berrikuntzan erreferente izatea lortzen da.\nProduktu edo zerbitzu teknologiko berritzaileak dituzten eta horien portaera ingurune errealetan probatu nahi duten enpresek.\n2022ko deialdia(Beste leiho batean irekiko da) .\nEskaera egiteko formularioa .\nZuzeneko izapidetzea: Herritarrei Laguntzeko Bulegoetan edo San Martineko bulegoetan\nOnline izapidetzea: Erregistro elektronikoaren bidez.\n010 informazio telefonoa (945 16 11 00) | ciudadalaboratorio@vitoria-gasteiz.org\nLaboratori hiriko proiektuak\nOsasun estrukturalaren monitorizaziosistema ez-intrusiboa Inalia Innovación y Desarrollo S.L. Fitxa\nBATTO, tokian tokiko ingurumenari buruzko informazio-sistema Deusto Sistemas, S.A. Fitxa\nEkitaldiak eta ekintzak kudeatzeko eta komunikatzeko gailu mugikorrentzako aplikazio bat probatzea Quibu Network Fitxa\nIngurune fisikoa teknologia berrien bidez hautemateko aukera ematen duen Danok proeiktua probatzea Konektik Smart Innovation, S.L. Ficha\nIngurumena zaintzako sare bat sortzea Vitoria-Gasteizko Eraztun Berdeko parkeetan Airestudio Geoinformation Technologies, S.Coo Fitxa\nTelekudeaketa eta Telekontrola egiteko GESTENER sistema Soprener, S.L. Fitxa\nDvalux eguzki farola Del Valle Aguayo, S.A. Fitxa\nTurbec Del Valle Aguayo, S.A y Argolabe Ingeniería Fitxa\nSager II AEG Power Solutions Ibérica, S.L Fitxa\nItun Berdearen Komunitatea - Ekonomia berdea eta iraunkortasunaren aldeko enpresa eta erakundeak\nIndustria: lurzoru industriala, enpresentzako zerbitzuak, laguntza eta dirulaguntzak...